ROZHODNUTIE KOMISIE
z 18. januára 2006
o predĺžení maximálnej lehoty na označovanie určitého hovädzieho dobytka ušnými značkami
[oznámené pod číslom K(2006) 43]
(Text s významom pre EHP)
(2006/28/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 1760/2000 zo 17. júla 2000, ktorým sa zriaďuje systém identifikácie a registrácie hovädzieho dobytka, o označovaní hovädzieho mäsa a výrobkov z hovädzieho mäsa, a ktorým sa zrušuje nariadenie Rady (ES) č. 820/97 (1), a najmä na jeho článok 4 ods. 2,
so zreteľom na žiadosti členských štátov,
keďže:
(1)
Určité členské štáty v súlade s nariadením (ES) č. 1760/2000 požiadali, aby sa maximálna lehota ustanovená na označovanie hovädzieho dobytka ušnými značkami predĺžila na šesť mesiacov, ak sú zvieratá chované v osobitných podmienkach a ak je z dôvodu špecifických prírodných znevýhodnení oblasti a vysoko agresívneho správania zvierat označovanie ušnými značkami 20 dní po narodení zvieraťa komplikované a dokonca nebezpečné.
(2)
Predĺženie maximálnej lehoty na označovanie hovädzieho dobytka ušnými značkami by sa malo pri takýchto podmienkach povoliť s výhradou istých bezpečnostných opatrení. Je najmä dôležité zabezpečiť, aby kvalita informácií poskytovaných prostredníctvom databázy hovädzieho dobytka nebola nepriaznivo ovplyvňovaná a aby žiaden hovädzí dobytok, ktorý nebol označený ušnou značkou, nebol premiestňovaný.
(3)
Toto predĺženie by sa malo uplatňovať len na tie chovy živočíšnej výroby, ktorým bolo príslušným štátom individuálne udelené povolenie v súlade s jasne stanovenými kritériami.
(4)
Keďže opatrenia ustanovené v tomto rozhodnutí by sa mali vzťahovať na všetky členské štáty, rozhodnutie Komisie 98/589/ES z 12. októbra 1998 týkajúce sa predĺženia maximálneho obdobia stanoveného pre použitie ušných značiek pre určité druhy hovädzieho dobytka patriaceho k španielskym stádam (2), ktoré obsahuje osobitné ustanovenia pre Španielsko, by sa malo zrušiť.
(5)
Opatrenia stanovené v tomto rozhodnutí sú v súlade so stanoviskom Výboru pre Európsky poľnohospodársky usmerňovací a záručný fond,
PRIJALA TOTO ROZHODNUTIE:
Článok 1
Povolenie na predĺženie lehoty na označovanie ušnými značkami
Za predpokladu, že sú splnené podmienky podľa článkov 2 až 5 tohto rozhodnutia, členské štáty môžu chovom povoliť predĺženie maximálnej lehoty ustanovenej v prvom pododseku článku 4 odseku 2 nariadenia (ES) č. 1760/2000 v prípade označovania teliat dojčiacich kráv, ktoré sa nevyužívajú na produkciu mlieka.
Článok 2
Podmienky udelenia povolenia
1. Členské štáty môžu udeliť povolenie podľa článku 1, ak sú presvedčené, že sú splnené tieto podmienky:
a)
ide o chov, v ktorom majú dojčiace kravy voľný výbeh a sú chované v extenzívnych podmienkach;
b)
oblasť, v ktorej sa zvieratá chovajú, je výrazne prírodne znevýhodnená, čo má za následok znížený fyzický kontakt s ľuďmi;
c)
zvieratá nie sú zvyknuté na pravidelný kontakt s ľuďmi a prejavujú sa vysoko agresívnym správaním;
d)
pri označovaní ušnou značkou je možné každé teľa prideliť k jeho matke.
2. Členské štáty môžu ustanoviť doplňujúce kritériá, najmä obmedziť povolenia podľa článku 1 na určité geografické oblasti alebo osobitné plemená.
3. Členské štáty oznámia Komisii uplatňovanie tohto rozhodnutia a informujú ju o akýchkoľvek doplňujúcich kritériách ustanovených v súlade s odsekom 2.
Článok 3
Označovanie
V chovoch, ktorým bolo udelené povolenie podľa článku 1, sa teľa označí ušnou značkou najneskôr:
-
keď dosiahne vek 6 mesiacov,
-
keď je odstavené od svojej matky,
-
keď opustí chov.
Článok 4
Počítačové databázy
1. Príslušný orgán zaznamená v počítačovej databáze hovädzieho dobytka v zmysle článku 5 nariadenia (ES) č. 1760/2000 povolenia podľa článku 1 tohto rozhodnutia, ktoré boli udelené chovom.
2. Keď držitelia zvierat podávajú správu o narodení každého zvieraťa v súlade s článkom 7 odsekom 1 nariadenia (ES) 1760/2000, informujú príslušný orgán o každom zvierati, ktoré ešte nebolo označené ušnou značkou na základe tohto rozhodnutia.
3. Príslušný orgán zaznamená v počítačovej databáze hovädzieho dobytka ako neoznačené zvieratá tie zvieratá, ktoré neboli označené ušnými značkami v čase oznámenia o ich narodení.
Článok 5
Kontroly
Príslušný orgán vykoná každý rok aspoň jednu inšpekčnú návštevu v každom chove s povolením udeleným v súlade s článkom 1. Ak sa prestanú plniť podmienky podľa článku 2, príslušný orgán odníme povolenie.
Článok 6
Zrušenie
Rozhodnutie 98/589/ES sa zrušuje.
Článok 7
Adresáti
Toto rozhodnutie je určené členským štátom.
V Bruseli 18. januára 2006